CELEX: 32017R2305
Language: el
Date: 2017-12-12 00:00:00
Title: Κανονισμός (ΕΕ) 2017/2305 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, για την τροποποίηση του κανονισμού (ΕΕ) αριθ. 1303/2013 όσον αφορά τις αλλαγές σχετικά με τους πόρους για την οικονομική, κοινωνική και εδαφική συνοχή, καθώς και τους πόρους για τον στόχο «Επενδύσεις στην ανάπτυξη και την απασχόληση» και τον στόχο «Ευρωπαϊκή εδαφική συνεργασία»

15.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 335/1
            
         ΚΑΝΟΝΙΣΜΌΣ (ΕΕ) 2017/2305 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 12ης Δεκεμβρίου 2017
   για την τροποποίηση του κανονισμού (ΕΕ) αριθ. 1303/2013 όσον αφορά τις αλλαγές σχετικά με τους πόρους για την οικονομική, κοινωνική και εδαφική συνοχή, καθώς και τους πόρους για τον στόχο «Επενδύσεις στην ανάπτυξη και την απασχόληση» και τον στόχο «Ευρωπαϊκή εδαφική συνεργασία»
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 177,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αφού ζήτησαν τη γνώμη της Ευρωπαϊκής Οικονομικής και Κοινωνικής Επιτροπής,
   Αφού ζήτησαν τη γνώμη της Επιτροπής των Περιφερειών,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (2) θεσπίζει τους κοινούς και τους γενικούς κανόνες που εφαρμόζονται για τα ευρωπαϊκά διαρθρωτικά και επενδυτικά ταμεία.
            
         
               (2)
            
            
               Σύμφωνα με το άρθρο 7 παράγραφος 1 του κανονισμού (ΕΕ, Ευρατόμ) αριθ. 1311/2013 του Συμβουλίου (3) και το άρθρο 92 παράγραφος 3 του κανονισμού (ΕΕ) αριθ. 1303/2013, η Επιτροπή επανεξέτασε, το 2016, τα συνολικά κονδύλια όλων των κρατών μελών στο πλαίσιο του στόχου «Επενδύσεις στην ανάπτυξη και την απασχόληση» της πολιτικής συνοχής για την περίοδο 2017-2020.
            
         
               (3)
            
            
               Σύμφωνα με το άρθρο 7 παράγραφος 3 του κανονισμού (ΕΕ, Ευρατόμ) αριθ. 1311/2013 και το άρθρο 92 παράγραφος 3 του κανονισμού (ΕΕ) αριθ. 1303/2013, η Επιτροπή παρουσίασε τα αποτελέσματα της εν λόγω επανεξέτασης σε ανακοίνωση προς το Συμβούλιο και το Ευρωπαϊκό Κοινοβούλιο, της 30ής Ιουνίου 2016, σχετικά με την τεχνική προσαρμογή του δημοσιονομικού πλαισίου για το 2017 σε συνάρτηση με την εξέλιξη του ακαθάριστου εθνικού εισοδήματος (ΑΕΕ) και σχετικά με την προσαρμογή των κονδυλίων για την πολιτική συνοχή. Η Επιτροπή ανέφερε στην εν λόγω ανακοίνωση ότι, βάσει των πλέον πρόσφατων στατιστικών στοιχείων, υπάρχει σωρευτική παρέκκλιση άνω του +/– 5 % μεταξύ των συνολικών και των αναθεωρημένων χορηγήσεων στο Βέλγιο, την Τσεχική Δημοκρατία, τη Δανία, την Εσθονία, την Ιρλανδία, την Ελλάδα, την Ισπανία, την Κροατία, την Ιταλία, την Κύπρο, τις Κάτω Χώρες, τη Σλοβενία, τη Σλοβακία, τη Φινλανδία, τη Σουηδία και το Ηνωμένο Βασίλειο. Επιπλέον, η Επιτροπή ανέφερε ότι, με βάση τα αριθμητικά στοιχεία του κατά κεφαλήν ΑΕΕ της για την περίοδο 2012-2014, η Κύπρος θα μπορούσε να καταστεί πλήρως επιλέξιμη για στήριξη από το Ταμείο Συνοχής από την 1η Ιανουαρίου 2017.
            
         
               (4)
            
            
               Όπως απαιτείται από το άρθρο 7 παράγραφοι 4 και 5 του κανονισμού (ΕΕ, Ευρατόμ) αριθ. 1311/2013 και το άρθρο 92 παράγραφος 3 του κανονισμού (ΕΕ) αριθ. 1303/2013, τα κονδύλια αυτών των κρατών μελών πρέπει να προσαρμοστούν αναλόγως, με την προϋπόθεση ότι το συνολικό καθαρό αποτέλεσμα των προσαρμογών αυτών δεν υπερβαίνει τα 4 δισεκατ. EUR.
            
         
               (5)
            
            
               Η επανεξέταση, στον βαθμό που είχε αντίκτυπο στην ετήσια κατανομή των κονδυλίων όσον αφορά τους συνολικούς πόρους ανά κράτος μέλος στο πλαίσιο του στόχου «Επενδύσεις στην ανάπτυξη και την απασχόληση» και του στόχου «Ευρωπαϊκή εδαφική συνεργασία», καθώς και στην πρωτοβουλία για την απασχόληση των νέων («ΠΑΝ»), ετέθη σε εφαρμογή με την εκτελεστική απόφαση (ΕΕ) 2016/1941 της Επιτροπής (4).
            
         
               (6)
            
            
               Το συνολικό καθαρό αποτέλεσμα αυτών των προσαρμογών είναι να αυξηθούν οι πόροι για την οικονομική, κοινωνική και εδαφική συνοχή κατά 4 δισεκατ. EUR. Η εν λόγω αύξηση θα πρέπει να αντικατοπτρίζεται στο άρθρο 91 παράγραφος 1 του κανονισμού (ΕΕ) αριθ. 1303/2013, το οποίο θα πρέπει, ως εκ τούτου, να τροποποιηθεί αναλόγως.
            
         
               (7)
            
            
               Οι πόροι για τον στόχο «Επενδύσεις στην ανάπτυξη και την απασχόληση» και η κατανομή τους μεταξύ των λιγότερο αναπτυγμένων περιφερειών, των περιφερειών μετάβασης, των περισσότερο αναπτυγμένων περιφερειών, των κρατών μελών που υποστηρίζονται από το Ταμείο Συνοχής, και των εξόχως απόκεντρων περιφερειών, όπως ορίζεται στο άρθρο 92 παράγραφος 1 του κανονισμού (ΕΕ) αριθ. 1303/2013, θα πρέπει να προσαρμοστούν αναλόγως.
            
         
               (8)
            
            
               Σύμφωνα με το άρθρο 14 παράγραφος 1 του κανονισμού (ΕΕ, Ευρατόμ) αριθ. 1311/2013, τα περιθώρια που παραμένουν διαθέσιμα κάτω από τα ανώτατα όρια του πολυετούς δημοσιονομικού πλαισίου («ΠΔΠ») για πιστώσεις ανάληψης υποχρεώσεων συνιστούν συνολικό περιθώριο του ΠΔΠ για αναλήψεις υποχρεώσεων, το οποίο θα είναι διαθέσιμο πάνω από τα ανώτατα όρια που καθορίζονται στο ΠΔΠ για τα έτη 2016 έως 2020 σχετικά με τους στόχους πολιτικής που αφορούν την ανάπτυξη και την απασχόληση, και ιδίως την απασχόληση των νέων. Ο περιορισμός των περιθωρίων που παραμένουν κάτω από τα ανώτατα όρια του ΠΔΠ για πιστώσεις ανάληψης υποχρεώσεων για τα έτη 2014 έως 2017 ήρθη με τον κανονισμό (ΕΕ, Ευρατόμ) 2017/1123 (5), γεγονός που καθιστά εφικτή την επέκταση της ΠΑΝ έως το 2020 και την αύξηση του ειδικού κονδυλίου για την ΠΑΝ κατά 1,2 δισεκατομμύρια EUR σε τρέχουσες τιμές για την περίοδο 2017-2020. Ως εκ τούτου, το ειδικό κονδύλιο για την ΠΑΝ που ορίζεται στο άρθρο 91 παράγραφος 1 και στο άρθρο 92 παράγραφος 5 του κανονισμού (ΕΕ) αριθ. 1303/2013 θα πρέπει να τροποποιηθεί αναλόγως.
            
         
               (9)
            
            
               Σύμφωνα με το άρθρο 94 παράγραφος 2 του κανονισμού (ΕΕ) αριθ. 1303/2013, η Επιτροπή έκανε δεκτή πρόταση την οποία υπέβαλε η Δανία για να μεταφέρει μέρος των πιστώσεών της για τον στόχο «Ευρωπαϊκή εδαφική συνεργασία» στον στόχο «Επενδύσεις στην ανάπτυξη και την απασχόληση». Αυτή η μεταφορά θα πρέπει να αντανακλάται στην προσαρμογή των συνολικών διαθέσιμων πόρων για τον στόχο «Ευρωπαϊκή εδαφική συνεργασία» στο άρθρο 92 παράγραφος 9 του εν λόγω κανονισμού.
            
         
               (10)
            
            
               Σύμφωνα με τη διαδικασία που ορίζεται στο άρθρο 19 παράγραφος 1 του κανονισμού (ΕΕ, Ευρατόμ) αριθ. 1311/2013, ο κανονισμός (ΕΕ, Ευρατόμ) 2015/623 του Συμβουλίου (6) μετέφερε σε επόμενα έτη ποσό ύψους 11 216 187 326 EUR σε τρέχουσες τιμές από τα προβλεπόμενα κονδύλια για τα διαρθρωτικά ταμεία και το Ταμείο Συνοχής. Η μεταφορά αυτή θα πρέπει να αποτυπωθεί και στο παράρτημα VI του κανονισμού (ΕΕ) αριθ. 1303/2013 που καθορίζει την ετησία κατανομή των πιστώσεων ανάληψης υποχρεώσεων για τα έτη 2014 έως 2020. Επιπλέον, το ποσό των 9 446 050 652 EUR σε τρέχουσες τιμές από τα προβλεπόμενα κονδύλια για το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας, ποσό το οποίο δεν κατέστη δυνατό να αναληφθεί το 2014 ούτε να μεταφερθεί στο 2015, μεταφέρθηκε σε επόμενα έτη.
            
         
               (11)
            
            
               Έχοντας υπόψη την ανάγκη να εξασφαλιστεί η οικονομική ανάληψη των συμπληρωματικών κονδυλίων που διατίθενται για το οικονομικό έτος 2017, μεταξύ άλλων μέσω της τροποποίησης των προγραμμάτων που επηρεάζονται, θα πρέπει να προβλεφθεί παρέκκλιση από την προθεσμία των οκτώ εβδομάδων που προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, που επισυνάπτεται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητος Ατομικής Ενεργείας.
            
         
               (12)
            
            
               Λόγω του επείγοντος χαρακτήρα που έχει η επέκταση των προγραμμάτων τα οποία στηρίζουν την ΠΑΝ, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
               
            
         
               (13)
            
            
               Ως εκ τούτου, ο κανονισμός (ΕΕ) αριθ. 1303/2013 θα πρέπει να τροποποιηθεί,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1303/2013 τροποποιείται ως εξής:
   
               1)
            
            
               Στο άρθρο 91, η παράγραφος 1 αντικαθίσταται από το ακόλουθο κείμενο:
               «1.   Οι πόροι για την οικονομική, κοινωνική και εδαφική συνοχή που διατίθενται για δημοσιονομική ανάληψη υποχρεώσεων για την περίοδο 2014-2020 ανέρχονται σε 329 978 401 458 EUR σε τιμές 2011, σύμφωνα με την ετήσια κατανομή που παρουσιάζεται στο παράρτημα VI, εκ των οποίων 325 938 694 233 EUR είναι το συνολικό ποσό πόρων που διατίθενται για το ΕΤΠΑ, το ΕΚΤ και το Ταμείο Συνοχής, και 4 039 707 225 EUR είναι το ειδικό κονδύλιο που διατίθεται για την ΠΑΝ. Για τον σκοπό του προγραμματισμού και τη συνακόλουθη ενσωμάτωση στον προϋπολογισμό της Ένωσης, το ποσό των πόρων για οικονομική, κοινωνική και εδαφική συνοχή υπόκειται σε τιμαριθμική αναπροσαρμογή 2 % ετησίως.».
            
         
               2)
            
            
               Το άρθρο 92 τροποποιείται ως εξής:
               
                           α)
                        
                        
                           Η παράγραφος 1 αντικαθίσταται από το ακόλουθο κείμενο:
                           «1.   Οι πόροι για τον στόχο “Επενδύσεις στην ανάπτυξη και την απασχόληση” ανέρχονται στο 96,09 % των συνολικών πόρων (δηλαδή συνολικά σε 317 103 114 309 EUR) και κατανέμονται ως εξής:
                           
                                       α)
                                    
                                    
                                       48,64 % (δηλαδή συνολικά 160 498 028 177 EUR) στις λιγότερο αναπτυγμένες περιφέρειες·
                                    
                                 
                                       β)
                                    
                                    
                                       10,19 % (δηλαδή συνολικά 33 621 675 154 EUR) στις περιφέρειες μετάβασης·
                                    
                                 
                                       γ)
                                    
                                    
                                       15,43 % (δηλαδή συνολικά 50 914 723 304 EUR) στις περισσότερο αναπτυγμένες περιφέρειες·
                                    
                                 
                                       δ)
                                    
                                    
                                       20,01 % (δηλαδή συνολικά 66 029 882 135 EUR) στα κράτη μέλη που υποστηρίζονται από το Ταμείο Συνοχής·
                                    
                                 
                                       ε)
                                    
                                    
                                       0,42 % (δηλαδή συνολικά 1 378 882 914 EUR) ως πρόσθετη χρηματοδότηση για τις εξόχως απόκεντρες περιφέρειες που ορίζονται στο άρθρο 349 της ΣΛΕΕ και για τις περιφέρειες του επιπέδου NUTS 2 οι οποίες πληρούν τα κριτήρια που ορίζονται στο άρθρο 2 του πρωτοκόλλου αριθ. 6 της Πράξης προσχώρησης του 1994.»·
                                    
                                 
                     
                           β)
                        
                        
                           η παράγραφος 5 αντικαθίσταται από το ακόλουθο κείμενο:
                           «5.   Οι πόροι για την ΠΑΝ ανέρχονται σε 4 039 707 225 EUR από το ειδικό κονδύλιο που διατίθεται για την ΠΑΝ και τουλάχιστον σε 4 039 707 225 EUR από στοχοθετημένες επενδύσεις του ΕΚΤ.»·
                        
                     
                           γ)
                        
                        
                           η παράγραφος 9 αντικαθίσταται από το ακόλουθο κείμενο:
                           «9.   Οι πόροι για τον στόχο “Ευρωπαϊκή εδαφική συνεργασία” ανέρχονται στο 2,69 % των συνολικών διαθέσιμων πόρων για δημοσιονομικές αναλήψεις υποχρεώσεων από τα Ταμεία για την περίοδο 2014-2020 (δηλαδή συνολικά σε 8 865 148 841 EUR).».
                        
                     
         
               3)
            
            
               Το παράρτημα VI αντικαθίσταται από το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 12 Δεκεμβρίου 2017.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         A. TAJANI
      
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  Θέση του Ευρωπαϊκού Κοινοβουλίου της 30ής Νοεμβρίου 2017 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 7ης Δεκεμβρίου 2017.
   
      (2)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).
   
      (3)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).
   
      (4)  Εκτελεστική απόφαση (ΕΕ) 2016/1941 της Επιτροπής, της 3ης Νοεμβρίου 2016, για την τροποποίηση της εκτελεστικής απόφασης 2014/190/ΕΕ η οποία ορίζει την ετήσια κατανομή των συνολικών πόρων ανά κράτος μέλος για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής στο πλαίσιο του στόχου «Επενδύσεις στην ανάπτυξη και την απασχόληση» και του στόχου «Ευρωπαϊκή εδαφική συνεργασία», την ετήσια κατανομή των πόρων ανά κράτος μέλος από το ειδικό κονδύλιο που διατίθεται για την πρωτοβουλία «Απασχόληση των νέων» μαζί με τον κατάλογο των επιλέξιμων περιφερειών, καθώς και τα ποσά που πρόκειται να μεταφερθούν από τα κονδύλια κάθε κράτους μέλους από το Ταμείο Συνοχής και τα διαρθρωτικά ταμεία για τη διευκόλυνση «Συνδέοντας την Ευρώπη» και την ενίσχυση προς τους απόρους για την περίοδο 2014-2020 (ΕΕ L 299 της 5.11.2016, σ. 61).
   
      (5)  Κανονισμός (ΕΕ, Ευρατόμ) 2017/1123 του Συμβουλίου, της 20ής Ιουνίου 2017, για την τροποποίηση του κανονισμού (ΕΕ, Ευρατόμ) αριθ. 1311/2013 για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 163 της 24.6.2017, σ. 1).
   
      (6)  Κανονισμός (ΕΕ, Ευρατόμ) 2015/623 του Συμβουλίου, της 21ης Απριλίου 2015, για την τροποποίηση του κανονισμού (ΕΕ, Ευρατόμ) αριθ. 1311/2013 για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 103 της 22.4.2015, σ. 1).
   
      ΠΑΡΑΡΤΗΜΑ
      «
            ΠΑΡΑΡΤΗΜΑ VI
            ΕΤΗΣΙΑ ΚΑΤΑΝΟΜΗ ΤΩΝ ΠΙΣΤΩΣΕΩΝ ΥΠΟΧΡΕΩΣΕΩΝ ΓΙΑ ΤΗΝ ΠΕΡΙΟΔΟ 2014 ΕΩΣ 2020
            Προσαρμοσμένη ετήσια μορφή των πιστώσεων (συμπεριλαμβανομένου του αιτήματος συμπληρωματικής πληρωμής υπέρ της ΠΑΝ)
            
                         
                     
                     
                        2014
                     
                     
                        2015
                     
                     
                        2016
                     
                     
                        2017
                     
                     
                        2018
                     
                     
                        2019
                     
                     
                        2020
                     
                     
                        Σύνολο
                     
                  
                        EUR, τιμές 2011
                     
                     
                        34 108 069 924 
                     
                     
                        55 725 174 682 
                     
                     
                        46 044 910 736 
                     
                     
                        48 027 317 164 
                     
                     
                        48 240 419 297 
                     
                     
                        48 712 359 314 
                     
                     
                        49 120 150 341 
                     
                     
                        329 978 401 458 
                     
                  »